นายกรัฐมนตรี เปิดงานมหกรรมวิทยาศาสตร์และเทคโนโลยี ปี 2564 เชิดชูในหลวงรัชกาลที่ 9
พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม เป็นประธานเปิดงานมหกรรมวิทยาศาสตร์และเทคโนโลยีแห่งชาติ ปี 2564 ซึ่งจัดขึ้นระหว่างวันที่ 9-19 พฤศจิกายน 2564 ที่อิมแพค เมืองทองธานี โดยมีนายเอนก เหล่าธรรมทัศน์ รัฐมนตรีว่าการกระทรวงอุดมศึกษา วิทยาศาสตร์ วิจัย และนวัตกรรม เอกอัครราชทูต จากประเทศต่างๆ และหัวหน้าส่วนราชการ เข้าร่วมพิธีนายกรัฐมนตรี กล่าวว่า ไทยต้องมีการยกระดับวิทยาศาสตร์ รวมถึงสร้างแรงบันดาลใจ ที่จะต้องพัฒนาตนเองเสมอ เนื่องจากโลกเปลี่ยนแปลงไปเป็นโลกแห่งเทคโนโลยีดิจิทัล ที่สำคัญวิทยาศาสตร์ ทำให้ประเทศชาติเจริญก้าวหน้า พร้อมเชิดชูสถาบันพระมหากษัตริย์ ที่ทรงสนพระทัยและมีความรู้ ด้านกระบวนการวิทยาศาสตร์ นำมาปรับใช้ในพระราชกรณียกิจ ตั้งแต่รัชกาลที่ 4 ที่เป็นพระบิดาแห่งวิทยาศาสตร์ไทย เป็นต้นมา จนสืบสานมายังรัชกาลที่ 9 ซึ่งเป็นพระบิดาแห่งเทคโนโลยีของไทย และพระบิดาแห่งนวัตกรรมไทย ขณะที่รัชกาลที่ 10 ก็ได้ทรงสืบสาน ต่อยอด มาใช้สร้างประโยชน์ให้กับประชาชนคนไทยและยังเป็นที่ประจักษ์ให้กับทั่วโลก จึงเน้นย้ำให้เยาวชน ได้เรียนรู้พระราชกรณียกิจด้านวิทยาศาสตร์ของสถาบันให้มาเป็นต้นแบบในด้านการศึกษา โดยการศึกษาจะต้องกระจายไปยังทุกพื้นที่ เพื่อไม่ให้เกิดความเหลื่อมล้ำ ด้วยการสร้างแรงกระตุ้น ให้ผู้นำชุมชนและคนในพื้นที่มาสนใจด้านการศึกษา เพราะนี่คือ อนาคตของคนไทยและวิทยาศาสตร์สามารถนำไปใช้เพื่อสร้างมูลค่าทางเศรษฐกิจ นำไปสู่การพัฒนาเป็นสินค้า สร้างรายได้ให้ตนเอง ขณะเดียวกันรัฐบาลพร้อมสนับสนุนเยาวชนในการสร้างนวัตกรรมใหม่ๆ นายกรัฐมนตรี ยังเน้นย้ำว่าการศึกษานั้น จะต้องเข้าถึงแก่นการศึกษา โดยครูและนักเรียน จะต้องมีแรงกระตุ้นและเรียนรู้ แลกเปลี่ยนความคิดเห็น นำไปใช้ประโยชน์ เพราะวิทยาศาสตร์เกิดจากธรรมชาติ เช่น น้ำขึ้นน้ำลง พระอาทิตย์ขึ้นพระอาทิตย์ตกและนำมาปรับปรุงพัฒนาตามลำดับ เป็นอุปกรณ์เครื่องมือเพื่อรองรับการที่ไทยเดินหน้าสู่สังคม 5Gโอกาสนี้ นายกรัฐมนตรี ได้มอบรางวัล Prime Minister’s Science Award 2021 เพื่อยกย่องเชิดชูเกียรติและเสริมสร้างขวัญกำลังใจให้กับเยาวชนที่ได้ทำประโยชน์และเป็นตัวอย่างอันดีด้านวิทยาศาสตร์ รวมทั้งยกย่องเชิดชูเกียรติครูวิทยาศาสตร์ที่อุทิศตนอย่างต่อเนื่องในการส่งเสริมการพัฒนาเยาวชนให้มีความสนใจด้านวิทยาศาสตร์และพัฒนาศักยภาพเพื่อความพร้อมต่อเวทีนานาชาติและเพื่อสนับสนุนส่งเสริมให้ครูมีกำลังใจมากขึ้น